
PARLAMENTUL  ROMÂNIEI

CAMERA DEPUTAŢILOR
	              COMISIA JURIDICĂ,  DE 

           DISCIPLINĂ  ŞI IMUNITĂŢI
	Bucureşti, 23 noiembrie 2010           Pl x 657/2010


                                        RAPORT

asupra propunerii legislative pentru modificarea şi completarea Legii nr.47/1992 privind organizarea şi funcţionarea Curţii Constituţionale publicată în Monitorul Oficial, Partea I nr.101 din 22.05.1992


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea şi completarea Legii nr.47/1992 privind organizarea şi funcţionarea Curţii Constituţionale publicată în Monitorul Oficial, Partea I nr.101 din 22.05.1992, trimisă cu adresa nr. Pl-x  657 din 9 noiembrie 2010 şi înregistrată sub nr. 31/1014 din 12 noiembrie 2010.


Potrivit dispoziţiilor art. 75 din Constituţia României, republicată, şi ale art. 92 alin.(8) pct.2 din Regulamentul Camerei Deputaţilor, republicat, Camera Deputaţilor  este  prima Cameră sesizată. 

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr.1178 din 4 octombrie 2010. 


Proiectul de lege are ca obiect de reglementare modificarea art. 5 alin. (5) din Legea nr. 47/1992 privind organizarea şi funcţionarea Curţii Constituţionale, republicată, cu modificările ulterioare, în sensul instituirii condiţiei ca, pentru ocuparea funcţiei de judecător la Curtea Constituţională, candidaţii să depună o declaraţie pe proprie răspundere că nu au fost membri ai vreunui partid politic. Totodată, se are în vedere clarificarea rolului Comisiilor Juridice ale Camerei Deputaţilor şi Senatului în procedura de numire a judecătorilor Curţii constituţionale.


În conformitate cu  prevederilor art. 61 din Regulamentul Camerei Deputaţilor, republicat, cu modificările ulterioare, Comisia juridică a dezbătut iniţiativă legislativă în şedinţa din 23 noiembrie 2010.

          Cu prilejul dezbaterilor, membrii Comisiei au constatat că, în ceea ce priveşte soluţia legislativă propusă, privind instituirea condiţiei ca pentru ocuparea funcţiei de judecător la Curtea Constituţională, candidaţii să depună o declaraţie pe proprie răspundere că nu au fost membri ai vreunui partid politic, Constituţia, prin prevederile  art. 40 alin. (3), impune numai condiţia ca judecătorii Curţii Constituţionale să nu facă parte din partide politice, fără a se referi la modalitatea în care aceste persoane şi-au exercitat dreptul la asociere în partide politice anterior ocupării acestei funcţii. În acest context impunerea condiţiei avută în vedere  de textul propus prin iniţiativa legislativă ar fi trebuit reanalizată în raport cu compatibilitatea ei atât cu dispoziţiile art. 40 alin. (3) din Constituţia României, republicată, dar şi cu prevederile art. 53 din Legea fundamentală, având în vedere că o astfel de condiţie echivalează cu o restrângere, prin lege, a exerciţiului dreptului la asociere în partide politice. De asemenea, textele propunerii legislative ar fi trebuit să cuprindă şi modificarea art. 63 din Legea nr. 47/1992, potrivit căruia în cazul în care candidatul la funcţia de judecător al Curţii Constituţionale face parte dintr-un partid politic, acordul prealabil trebuie să cuprindă angajamentul candidatului de a demisiona, la data numirii, din partidul politic al cărui membru este.


În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea propunerii legislative pentru modificarea şi completarea Legii nr.47/1992 privind organizarea şi funcţionarea Curţii Constituţionale publicată în Monitorul Oficial, Partea I nr.101 din 22.05.1992.


Din numărul total de 27 membri ai Comisiei juridice, de disciplină şi imunităţi au participat la dezbateri 18 deputaţi. 


În raport cu obiectul şi conţinutul său, proiectul de lege face parte din categoria legilor organice. 

PREŞEDINTE,                  SECRETAR
            Daniel BUDA        Gabriel ANDRONACHE

Consilier, Paul Şerban

